
Az indiai préri mítosza

A Sholay (1975) vitathatatlanul az indiai filmtörténet egyik legnagyobb hatású, legsikeresebb tömegfilmje. Gyors és hatásos akciójelenetei, nagy népszerűségnek örvendő dalai és a színészek játéka miatt nem csupán a hetvenes évek legnagyobb bevételét hozó indiai filmje, hanem a leghosszabb ideig játszott indiai film is. Hatása a mai napig vitathatatlan, 1975-ös bemutatása óta szerves részét képezi az indiai populáris kultúrának.
A klasszikus indiai maszálá filmben a szerelmi románc, a humoros jelenetek, a melodramatikus részek és az akciójelenetek egymás mellé rendelve szerepelnek, bár nem egyenlő arányban. Csak az utóbbi tíz év, modernizáló, nyugatiasodó indiai filmjei emelnek ki egy-egy műfajt és helyezik azt a többi fölé. A Sholay megőrzi a maszálá film jellegzetességeit, de sikeresen teszi dominánssá egy műfaj jegyeit, ráadásul az indiai film világától addig idegen westernre esik a választás. Ez rendhagyó megoldásnak tekinthető.
Dolgozatomban arra mutatok rá, hogy a film sikerének egyik legfőbb tényezője az alkotók által megvalósított sikeres interkulturális fúzió. A Sholay az első igazán sikeres indiai western-adaptáció. A történet egyetlen eltéréstől tekintve egyezik a Will Wright által a western műfajon belül meghatározott „profi cselekménnyel”. Tájábrázolásával először teremt hiteles western közeget az indiai filmben: a vadnyugat sziklás prérijét eleveníti fel.
Köszönhetően a műfaj tematikájában és struktúráiban rejlő lehetőségeknek, a Sholay, cselekményén keresztül, univerzális szinten oldja meg a korszak kétségbeejtő társadalmi problémáit. Ez a legfőbb oka a film megkülönböztetett státuszának. Meglepő módon azonban ezeknek az összefüggéseknek a körültekintő értelmezésére a szakirodalomban eddig egyáltalán nem került sor.



